উত্তর ২৪ পরগনায় ভোটগ্রহণ পর্বের এখনও পাক্কা এক মাস বাকি। ইতিমধ্যেই অবশ্য এলাকায় একাধিক সভা করে ফেলেছেন রাজারহাট-গোপালপুর বিধানসভা কেন্দ্রের তৃণমূল প্রার্থী পূর্ণেন্দু বসু। কিন্তু ‘হেভিওয়েট’ মন্ত্রীর প্রচারে দেখা মিলছে না পুরনো কোনও মুখের! 
দলীয় সূত্রের খবর, নির্বাচনের দোরগোড়ায় দাঁড়িয়ে রাজারহাট-গোপালপুর কেন্দ্রে গোষ্ঠীদ্বন্দ্বে জেরবার তৃণমূল। ২০১১ সালে ‘পরিবর্তনে’র নির্বাচনে কার্যত সামনের সারিতে থেকেই ‘জেঠু’ পূর্ণেন্দুর হয়ে প্রচার করেছিলেন স্থানীয় কাউন্সিলর দেবরাজ রায়। কিন্তু এবার তিনিই অনুপস্থিত। এমনকী, গত নির্বাচনে প্রচার করলেও সাংসদ কাকলি ঘোষদস্তিদারের অনুগামীরাও এবার পূর্ণেন্দুর নির্বাচনী প্রচারে সেভাবে নেই। 
পূর্ণেন্দু অবশ্য তা মানতে নারাজ। তাঁর কথায়, ‘‘দেবরাজ দলে যোগ দিয়েই আমার বাড়িতে এসেছিল। ও দেখা করেছিল দোলার (তৃণমূলের রাজ্যসভা সাংসদ দোলা সেন) সঙ্গেও। দেবরাজ আমায় প্রণামও করে গিয়েছে। আমি তখনই বলেছিলাম, আমার তো ১৫টা ওয়ার্ড ছিলই। এবার ১৬টা হল! ওকে আমি বলেছিলাম, স্থানীয় নেতাদের সঙ্গে যোগাযোগ করে ভোটের কাজ করতে। ও সেটাই করছে।’’   
বিধাননগর পুরসভা ভোটের আগে দলকে ‘অস্বস্তি’তে ফেলে কংগ্রেসে যোগ দিয়ে জিতেছিলেন পূর্ণেন্দুর প্রাক্তন আপ্তসহায়ক দেবরাজ। সম্প্রতি তৃণমূলে ফিরেছেন তিনি। তাঁকে পূর্ণেন্দুর প্রচারে দেখতে না-পেয়ে দলীয় কর্মীরা খানিক বিস্মিত। দেবরাজের অবশ্য দাবি, তিনি নিজের ওয়ার্ডেই প্রচার সীমাবদ্ধ রেখেছেন। ‘জেঠু’র নির্দেশ না পাওয়ায় ওয়ার্ডের বাইরে প্রচার করছেন না। তাঁর কথায়, ‘‘জেঠু আমার বিধানসভা এলাকার প্রার্থী। তিনি আমাকে যে রকম নির্দেশ দেবেন, সেরকমই করব। এখনও কোনও নির্দেশ তাঁর কাছ থেকে পাইনি।’’ তবে সম্প্রতি  যুব তৃণমূল সভাপতি তথা মমতা বন্দ্যোপাধ্যায়ের সাংসদ-ভাইপো অভিষেক বন্দ্যোপাধ্যায়ের সঙ্গে প্রচার করতে দেখা গিয়েছে দেবরাজকে। 
রাজনীতির কারবারিদের একাংশের বক্তব্য, বিধাননগরের পুরভোটের আগে তৃণমূল ছেড়ে কংগ্রেসের টিকিটে জিতে কাউন্সিলর হয়েছিলেন দেবরাজ। ভোটের দিন সংঘর্ষের অভিযোগে পুলিশি হেফাজতেও নেওয়া হয় তাঁকে। সেই ঘটনার পরেই দেবরাজের সঙ্গে পূর্ণেন্দু গোষ্ঠীর মনোমালিন্য কার্যত প্রকাশ্যে চলে আসে। এরপর থেকে একাধিকবার দেবরাজকে দলে ফেরানোর চেষ্টা করেও ব্যর্থ হন পূর্ণেন্দু। শেষপর্যন্ত  অভিষেকের সঙ্গে কথা বলার পরই দলে ফেরেন দেবরাজ। ‘জেঠু’র সঙ্গে সম্পর্কে চিড় ধরলেও তাঁর সম্পর্কে এখনও কোনও বিরূপ মন্তব্য করতে শোনা যায়নি দেবরাজকে। ঘনিষ্ঠ মহলে দেবরাজের দাবি, পূর্ণেন্দু যদি তাঁকে ডাকেন, তাহলে তিনি অবশ্যই প্রচারে যোগ দেবেন। কিন্তু আগ বাড়িয়ে পূর্ণেন্দুর হয়ে প্রচার করতে যাবেন না। 
রাজারহাট-গোপালপুর এলাকার তৃণমূল সূত্রের খবর, পূর্ণেন্দুর হয়ে প্রচারে নামতে সরাসরি নিষেধ করা হয়েছে সাংসদ কাকলির অনুগামীদেরও। তাঁদের দাবি, গত বিধানসভা নির্বাচনেও পূর্ণেন্দুর হয়ে প্রচার করেছিলেন তাঁরা। তবে এবার শুধুমাত্র বিধাননগর বিধানসভা কেন্দ্রের দলীয় প্রার্থী সুজিত বসুর প্রচারেই থাকছেন কাকলি-অনুগামীরা।
কাকলিকে ওই বিষয়ে প্রশ্ন করা হলে তিনি বলেন, ‘‘রাজারহাট-গোপালপুর আমার লোকসভা এলাকার মধ্যে পড়ে না।’’ এক কাকলি-অনুগামীর কথায়, ‘‘আমাদের প্রচারে যেতে বারণ করা হয়েছে। না ডাকলে আমরা যাব কেন? আমরা যাওয়ার পর অন্যরকম কিছু ঘটলেই তো আমাদের ভূমিকা নিয়ে প্রশ্ন উঠবে।’’